《赠胡外史》
明代·徐熥

钱塘风景真奇绝，吴山苍翠湖光白。山川灵秀萃何人，之子飘光自高格。

生来踪迹压尘埃，湖海狂游亦壮哉。振衣频陟云龙顶，仗剑曾登戏马台。

燕秦楚越行皆遍，又泛扁舟过海甸。九鲤湖边信短筇，武夷山上开华宴。

游兴年来尚未央，温陵剑水复清漳。三秋石鼓簪黄菊，五月枫亭摘荔香。

羡君怀抱何潇洒，知君不是悠悠者。世路由来遇合难，风尘莫怨知音寡。

伊余癖性好遨游，与子交驩几度秋。春风竹外频来往，夜月花间递唱酬。

唱酬来往情偏好，漫把交情同草草。囊里无钱休叹嗟，尊中有酒须倾倒。

胡生胡生何太奇，余每谈诗君解颐。自堪意气称吾党，不但前身是画师。

作者简介：福建闽县人，字惟和。徐𤊹兄。万历四十六年举人。负才淹蹇，肆力诗歌。与弟徐𤊹并有才名，光𤊹以博学称，熥则以词采著。有《幔亭集》。